Lise Nørgaard, der døde i aftes som 105-årig, bad om kaffe, når andre gik i seng, fortæller Per Pallesen.

Journalist og forfatter Lise Nørgaard er død - det oplyser hendes familie mandag morgen. Sidst, skuespiller Per Pallesen så hende, var til en middag. Og han fremhæver, hvordan den over 100 år gamle kvinde var meget frisk af sin alder. - Hun var still going strong, siger Per Pallesen, der er født og opvokset i Aars, og spillede tjener Boldt i Matador, tv-serien som Lise Nørgaard er allermest kendt og elsket for. - Klokken halv tolv, hvor vi andre var ved at segne af træthed, bad Lise om sort kaffe og var ikke til at banke hjem, fortæller Per Pallesen over telefon fra Rom, hvor han er på juleferie. Derfor nåede han heller ikke at sige et sidste farvel om forfatteren, som han beskriver som en "højt begavet og meget social kvinde". - Det gør mig selvfølgelig ondt. Vi vidste jo ikke, at det ville ske, siger han. - Men vi vidste nok, at det var på trapperne med den alder, hun havde, fortsætter han. Frisk i pæren Sidst, vi i Nordjylland havde offentligt besøg af Lise Nørgaard var, da hun sammen med Per Pallesen præsenterede et nyt gavlbillede af Tjener Boldt-karakteren i Aars. Dengang lød det fra hende: - Jeg har aldrig oplevet så mange søde mennesker, og så et vægmaleri der er så flot. Det er det bedste vægmaleri, jeg har set, siger Lise Nørgaard. Det var også en mindeværdig dag for Per Pallesen. - Hun holdt en sød tale for mig senere, hvor hun blandt andet sagde: 'Jeg glæder mig til sådan over at komme her til Asaa', hvortil min kone svarede: 'Det er altså Aars' og så blev Lise helt flov, husker han og slår fast: - Men hun var klar i hovedet til det sidste. Lise Nørgaard bliver bisat fra Sankt Pauls Kirke i København. Hun efterlader sig tre børn og flere børnebørn og oldebørn. Mens hun lavede forbrugerjournalistik på Politiken, skrev hun manuskripter blandt andet til to Dirch Passer-film og serien 'Huset på Christianshavn', inden hun skabte 'Matador' i slutningen af 1970'erne. Derudover skrev hun populære bøger, herunder 'Kun en pige', der også blev filmatiseret.